Az EMVA társfinanszírozású intézkedések

Irányító Hatóságának a

289/2013.(XI/14)

közleménye

**az Európai Mezőgazdasági Vidékfejlesztési Alapból nyújtandó, a vidéki gazdaság és a lakosság számára nyújtott alapszolgáltatások fejlesztésére  
2013-tól igénybe vehető támogatások részletes feltételeiről szóló 103/2013. (XI.18.) VM rendeletről, valamint a kistérségi közlekedési szolgáltatások fejlesztése keretében a kötelező arculati elemek alkalmazására vonatkozó Arculati útmutatóról, továbbá a „Gépjármű katalógus a kistérségi közlekedési szolgáltatások fejlesztéséhez” című katalógusról**

2013. november 8-án a Magyar Közlöny 185. számában megjelent az Európai Mezőgazdasági Vidékfejlesztési Alapból nyújtandó, a vidéki gazdaság és a lakosság számára nyújtott alapszolgáltatások fejlesztésére 2013-tól igénybe vehető támogatások részletes feltételeiről szóló 103/2013. (XI.8.) VM rendelet (a továbbiakban: Rendelet). A Rendelet 2013. november 9-én lépett hatályba. Ennek értelmében *alapszolgáltatások fejlesztésére* támogatási kérelmet 2013. november 25-étől forráskimerülésig, de legkésőbb 2013. december 13-áig, kizárólag elektronikus úton lehet benyújtani.

A támogatás célja, hogy ösztönözze a szolgáltatáshiányos településeken, településrészeken a különböző alapszolgáltatások körének fejlesztését és bővítését, a minőségi szempontok javítása és a fenntarthatóság figyelembe vételével. Támogatást lehet igénybe venni többek között új gépjármű és ahhoz kapcsolódó kiegészítő eszközök beszerzésére, továbbá infrastrukturális fejlesztésekre, így a megvalósulási helyszín felújítására, korszerűsítésére, bővítésére, a Rendelet mellékletében meghatározott kisléptékű infrastruktúra fejlesztésére és eszközbeszerzésre.

1. **Ügyfélkör**

**Ügyfél:**települési önkormányzat, települési nemzetiségi önkormányzat, önálló jogi személyiséggel rendelkező önkormányzati társulás, nonprofit szervezet, valamint egyházi jogi személy.

Az az ügyfél jogosult támogatás igénybevételére, amely a Rendelet mellékleteit képező két településlista alapján a felsorolt településeken vagy annak külterületén székhellyel vagy telephellyel rendelkezik.

1. **Támogatás igénybevételének feltételei**

A támogatás igénybevételének alapfeltételeit a Rendelet mellett a mezőgazdasági, agrár-vidékfejlesztési, valamint halászati támogatásokhoz és egyéb intézkedésekhez kapcsolódó eljárás egyes kérdéseiről szóló 2007. évi XVII. törvény (a továbbiakban: Törvény) és az Európai Mezőgazdasági Vidékfejlesztési Alap társfinanszírozásában megvalósuló támogatások igénybevételének általános szabályairól szóló 23/2007. (IV. 17.) FVM rendelet (a továbbiakban: Vhr.) határozza meg. A Rendelet bizonyos rendelkezései a Vhr.-től eltérőek, illetve a Vhr. egyes rendelkezéseit nem kell alkalmazni.

A Rendelet 1. mellékletében felsorolt településeken, valamint a 2. mellékletben felsorolt települések külterületén lehet megvalósítani a fejlesztést.

Támogatás vehető igénybe kistérségi közlekedési szolgáltatás fejlesztésére már meglévő és új falu- és tanyagondnoki szolgáltatás *(1. célterület)*, valamint egyéb szociális, bűnmegelőzési és közösségi szolgáltatás *(2. célterület)* ellátásához kapcsolódóan, továbbá többfunkciós szolgáltató központok kialakítására *(3. célterület)* és hatósági engedéllyel működő állatmenhelyek fejlesztésére *(4. célterület).*

Az első két célterület keretében új gépjármű beszerzése (személygépjármű, terepjáró és mikrobusz kategória), a másik két célterület esetében a megvalósulási helyszín külső és belső felújítása, korszerűsítése, bővítése, kisléptékű infrastruktúra-fejlesztés, valamint eszközbeszerzés támogatható.

Az 1. és a 2. célterület keretében a beszerezhető gépjárműnek e közlemény 1. mellékletében, megtalálható „Gépjármű katalógus a kistérségi közlekedési szolgáltatások fejlesztéséhez” című katalógusban meghatározott típusúnak kell lenni, a referenciaárak (a gépjármű típusra meghatározott legmagasabb ár) figyelembe vételével. Gépjármű beszerzés kizárólag akkor támogatható, ha az ügyfél az Európai Mezőgazdasági Vidékfejlesztési Alapból korábban beszerzett gépjármű vonatkozásában már nincs üzemeltetési kötelezettsége. Ez azt jelenti, hogy egy ügyfél a korábban EMVA-ból finanszírozott művelet keretében beszerzett gépjárművét nem cserélheti le a Rendelet szerinti intézkedés keretében, ha még nem járt le az adott művelet vonatkozásában őt terhelő üzemeltetési kötelezettség.

A 3. célterület vonatkozásában a támogatási kérelem benyújtására nyitva álló időszak kezdőnapját megelőzően érvényes regisztrációval kell rendelkezni a Magyar Nemzeti Vidéki Hálózatban.

A 3. célterület esetében a rendelet szerint megszabott kötelező szolgáltatások mellett az ügyfélnek van lehetősége arra, hogy a település könyvtári szolgáltatását is ugyanabban az épületben ellássa.

Azon település vonatkozásában, amely területén fekvő megvalósítási hely az Európai Mezőgazdasági Vidékfejlesztési Alapból nyújtandó, a vidéki gazdaság és lakosság számára nyújtott alapszolgáltatások körében az integrált közösségi és szolgáltató tér kialakítására és működtetésére igénybe vehető támogatások részletes feltételeiről szóló 112/2009. (VIII.29.) FVM rendelet alapján (IKSZT rendelet) támogatási határozattal rendelkező ügyfél támogatási kérelmében, nem vehető igénybe támogatás a 3. célterület keretében, kivéve, ha az ügyfél a Rendelet hatályba lépéséig lemondó nyilatkozatot nyújtott be a Mezőgazdasági és Vidékfejlesztési Hivatalhoz (a továbbiakban: MVH).

2014. december 31-éig a támogatott műveletet meg kell valósítani, valamint legkésőbb 2015. január 31-éig az utolsó kifizetési kérelmet be kell nyújtani.

Amennyiben a fejlesztés megvalósítási helye olyan, a Rendelet 1. mellékletében szereplő települések, amely városi ranggal rendelkezik, akkor a fejlesztés nem támogatható. A Rendelet 2. melléklete szerinti települések külterületén megvalósuló fejlesztések esetében nem kizáró ok a városi rang.

1. **Támogatás mértéke**

A támogatás mértéke az összes elszámolható kiadás 100 %- a.

Az 1-2. célterület esetében a Rendelet szerint elszámolható nettó kiadások felső határa személygépjármű esetén 3,5 millió forint, terepjáró esetén legfeljebb 5 millió forint, mikrobusz esetén legfeljebb 10 millió forint.

A 3. célterület esetében, amennyiben az ügyfél kizárólag a három kötelező szolgáltatást látja el, abban az esetben legfeljebb 25 millió forint, amennyiben pedig azok mellett könyvtári szolgáltatást is ellát, akkor legfeljebb 30 millió forint, míg a 4. célterület keretében maximum 25 millió forint lehet az elszámolható nettó kiadások felső határa.

Az Európai Mezőgazdasági Vidékfejlesztési Alapból az egyes beruházási jogcímek esetén nyújtandó támogatási előlegfizetésről szóló 118/2012. (XI. 22.) VM rendelet alapján támogatási előleg egy támogatási kérelem vonatkozásában egyszeri alkalommal igénybe vehető.

Az ügyfél által igényelt támogatási előleg mértéke a támogatási határozattal jóváhagyott támogatási összeg legfeljebb 30%-a lehet.

A támogatási előleg kifizetése iránti kérelmet az MVH által rendszeresített és az MVH honlapján közzétett formanyomtatványon lehet benyújtani az első kifizetési kérelem benyújtását megelőzően az MVH-hoz.

Az ügyfél legkésőbb az utolsó kifizetési kérelem benyújtásával egyidejűleg köteles a támogatási előleggel elszámolni. Az előleg elszámoltnak minősül, ha a kifizetési kérelem alapján az MVH által jóváhagyott támogatási összeg az elszámolni kívánt előleg összegét fedezi.

1. **Támogatható tevékenységek**

Az első két célterület keretében új gépjárműbeszerzés valósítható meg a Rendelet 3. mellékletében szereplő műszaki elvárásokkal és felszereltségi elemekkel. A referenciaárak annak alapján tartalmazzák a forgalomba helyezés költségeit és a regisztrációs adót is.

A 1-2. célterület esetében a gépjármű katalógusban szereplő referenciaár nem tartalmazza az arculati elemek elhelyezésének (matricázás) költségeit, azonban azok is elszámolhatóak két árajánlat becsatolásával. A kistérségi közlekedési szolgáltatások fejlesztése keretében beszerzett eszközök vonatkozásában a kötelező arculati elemekről és azok alkalmazásának módjáról szóló Arculati útmutatót a közlemény 2. mellékletében teszi közzé az Irányító Hatóság.

Az ügyfél a harmadik és a negyedik célterület esetében épület, építmény felújítását, korszerűsítését, bővítését, a megvalósítási helyszínhez kapcsolódó kisléptékű infrastruktúra-fejlesztéseket, valamint eszközbeszerzést valósíthat meg, valamint elszámolhatnak Vhr. szerinti egyéb kiadásokat is. A 3-4. célterület esetében alkalmazandó Arculati kézikönyvről az Irányító Hatóság 97/2012. (VIII.15.) közleménye rendelkezik.

A csatolandó dokumentumok körét a Rendelet 10-11. §- a, az elszámolható kiadások körét pedig a 6. § tartalmazza.

Az elszámolható kiadásokat, valamint az elszámolások részletes feltételeit a Rendelet és a Vhr. szabályozza.

1. **Kötelezettségek**

Az ügyfél számára az üzemeltetési kötelezettség időszakára vonatkozó előírásokat a Rendelet 7. §-a tartalmazza.

Így az ügyfélnek az 1-2. célterület keretében az üzemeltetési kötelezettség időszaka alatt a támogatási kérelemhez benyújtott szakmai programot szükséges végrehajtania ingyenesen, valamint CASCO biztosítással kell rendelkeznie.

A 3. célterület esetében a Rendelet rögzíti a kötelező feladatokat, amelyek mellett van arra lehetőség, hogy a települési könyvtári szolgáltatást (nyilvános könyvtár, könyvtári szolgáltató hely, fiókkönyvtár külterületen) is ugyanazon épületben lássák el.

Azon ügyfél, aki/amely a Darányi Ignác Terv keretében működő Új Magyarország Vidékfejlesztési Program (a továbbiakban: DIT ÚMVP) falumegújítás – és fejlesztés, a DIT ÚMVP vidéki örökség megőrzése vagy a Nemzeti Diverzifikációs Program két jogcíme (vidéki települések fejlesztése, vidéki örökség védelme) kapcsán támogatási jogosultságot szerzett, a Rendelet keretében csak akkor vehet igénybe támogatást, amennyiben ezen jogcímek szerint a támogatási határozatához kapcsolt utolsó kifizetési kérelmével elszámolt, az ahhoz kapcsolódó határozata jogerőre emelkedett, a beruházást lezárta, valamint ezek vonatkozásában nincs folyamatban bírósági eljárás.

1. **Támogatási kérelem benyújtása**

A támogatási kérelmet, majd a kifizetési kérelmet is ***kizárólag elektronikus úton*** lehet benyújtani.

A támogatási kérelmet az egyes mezőgazdasági és agrár-vidékfejlesztési támogatások igénybevétele esetén az elektronikus kérelembenyújtás alkalmazásáról szóló 80/2008. (IV. 4.) Korm. rendeletben meghatározottak szerint az elektronikus űrlapkitöltő szolgáltatás segítségével előállított elektronikus űrlapon 2013. november 25-én 8 órától forráskimerülésig, de legkésőbb 2013. december 13-án 18 óráig lehet benyújtani.

A forráskimerülés esetén - amennyiben az bekövetkezik a támogatási kérelem benyújtási időszak végét megelőzően - az Irányító Hatóság vezetője célterületenként külön IH közleményben rendelkezik a támogatási kérelem benyújtási időszak felfüggesztéséről.

Az ügyfél a támogatási kérelem benyújtására szolgáló elektronikus felületre történő első belépést követő ötödik nap végéig szerkesztheti és nyújthatja be támogatási kérelmét. Ha az ügyfél ezen időkorlátot túllépi, a megkezdett támogatási kérelem tovább nem szerkeszthető és nem nyújtható be. Az öt nap leteltét követően új támogatási kérelem szerkeszthető és nyújtható be a belépést követő ötödik nap végéig. Amennyiben a támogatási kérelem benyújtási időszak felfüggesztésre kerül, akkor a kérelem legkésőbb az IH által kiadott közleményben meghatározott időpontig szerkeszthető és nyújtható be. A támogatási kérelem benyújtását követően hiánypótlásnak és a támogatási kérelem módosításának nincs helye. Amennyiben az ügyfél bármely, jogszabály alapján támogatási kérelemhez csatolandó dokumentumot a támogatási kérelem benyújtásával egyidejűleg nem vagy hiányosan nyújt be, a támogatási kérelme érdemi vizsgálat nélkül elutasításra kerül.

1. **Támogatási kérelem elbírálása**

A támogatási kérelmet az MVH bírálja el, és a támogatási döntést – célterületenként külön- benyújtási sorrend alapján hozza meg.

Egyéb eseteken kívül el kell utasítani a támogatási kérelmet, ha

a) a támogatási határozattal jóváhagyható összes elszámolható kiadás összege nem éri el az 1 000 000 forintot; vagy

b) a részben helyt adó támogatási határozattal jóváhagyható összes elszámolható kiadás összege nem éri el a támogatási kérelemben megadott, tervezett összes elszámolni kívánt harminc százalékát.

Budapest, 2013. november „ .”

Búsi Lajos

IH vezető

***2. melléklet***

***Arculati útmutató a kistérségi közlekedési szolgáltatások fejlesztéséhez***

Az Európai Mezőgazdasági Vidékfejlesztési Alapból nyújtandó, a vidéki gazdaság és a lakosság számára nyújtott alapszolgáltatások fejlesztésére 2013-tól igénybe vehető támogatások részletes feltételeiről szóló 103/2013. (XI.8.) VM rendelet alapján ***az 1-2. célterület vonatkozásában*** lehetőség nyílik új gépjármű beszerzés megvalósítására.

A Vhr. 25.§ (3) és (4) bekezdésében foglaltaknak megfelelően:

(3) A kedvezményezettnek a tájékoztatásra és nyilvánosságra vonatkozó rendelkezések értelmében, a támogatással megvalósított beruházáson és eszközein, az 1974/2006/EK rendelet VI. melléklet 3.1, valamint a 4. pontja szerinti szlogent és EU-logót, valamint az Új Magyarország Vidékfejlesztési Program logóját (a továbbiakban együtt: arculati elemek) fel kell tüntetnie.

(4) Az arculati elemek különböző tájékoztatási eszközökön történő megjelenítésének módját az IH a VM hivatalos honlapján és az MVH hivatalos honlapján közzéteszi. Az arculati elemeket a beruházás megkezdésekor, de legkésőbb az első kifizetési kérelem benyújtásáig fel kell tüntetni, amennyiben az ügyfél ezt elmulasztja, úgy akár a támogatási összeg 1%-ának megfelelő, de legfeljebb 500.000 forint mulasztási bírsággal sújtható.

A járművek alapvető és látványos hordozói a Darányi Ignác Terv keretében működő Új Magyarország Vidékfejlesztési Program (ÚMVP) arculatának. Fontos, hogy az arculati elemek a meghatározott módon alkalmazásra kerüljenek, mert segíteni kell az embereknek a könnyű azonosításban.

Az útmutató lehetőséget nyújt ahhoz, hogy a sokféle formájú és méretű gépjármű arculati dekorációját el lehessen végezni.

Az ÚMVP logóhasználatának, arculati elemeinek leírását az Arculati útmutató az alábbiakban tartalmazza.

A gépjárművön a következő arculati elemek feltüntetése szükséges: az Európai Unió zászlaja, a Darányi Ignác Terv logó, az Új Magyarország Vidékfejlesztési Program logója, a szlogen: „Európai Mezőgazdasági Vidékfejlesztési Alap: a vidéki területekbe beruházó Európa”, valamint a település neve.

1. Ha a támogatásból beszerzett gépjármű világos színű, akkor a feliratok (szlogen és településnév) színe az Irányító Hatóság 97/2012. (VIII.15.) közleménye által meghatározott zöld (színkód: C62 M20 Y71 K2), ha pedig a gépjármű sötét színű, akkor az említett feliratok fehér színűek legyenek. Ez alól kivételt képez az EU zászló, a mellette elhelyezkedő, fekvő ÚMVP logóval, valamint a Darányi Ignác Terv logója, mert azokat fehér alapon helyezzük el. Az arculati elemek (kivéve a szlogen és a település neve) kép és vektoros formában az alábbi linken keresztül elérhetők: [www.umvp.kormany.hu/umvp-arculat](http://www.umvp.kormany.hu/umvp-arculat). A feliratok (szlogen, településnév) betűtípusa Helvetica Regular legyen.
2. A Darányi Ignác Terv logót és az EU zászlót, mellette a fekvő ÚMVP logóval a gépjármű két oldalán szükséges elhelyezni. Az EU zászló és az ÚMVP logó mérete együttesen a hátsó ajtó – mikrobusz esetén a tolóajtó - mögötti panel 1/8-a legyen mindkét oldalon, úgy, hogy mindkét elemnek azonos magasságúnak kell lenni. A Darányi Ignác Terv logó magassága az EU zászló és a mellette elhelyezkedő ÚMVP logó esetében alkalmazott magasság *másfélszerese* legyen. Ezen túl szükséges a gépjármű két oldalán feltüntetni legalább 5 cm magas feliratként a település nevét.
3. A gépjárműn szükséges szerepeltetni a következő feliratot: „Európai Mezőgazdasági és Vidékfejlesztési Alap: a vidéki területekbe beruházó Európa”. A feliratnak minimum 5 cm magasnak kell lennie.

A Kedvezményezettek a mindenkori hatályos Darányi Ignác Terv Új Magyarország Vidékfejlesztési Program Arculati útmutatóban foglaltaknak megfelelően matricát kötelesek elhelyezni. A matricát a gépjármű karosszériáján úgy kell elhelyezni, hogy az mindenki számára jól látható és olvasható legyen. A Kedvezményezett a matricát az üzemeltetési idő végéig köteles a támogatással megvalósított gépjármű felületén megjeleníteni, tehát esetleges rongálódás, megsemmisülés esetén pótolnia kell.

A tájékoztatási kötelezettség teljesítése során felmerülő költségek elszámolhatók a támogatás terhére, arra a Rendelet lehetőséget biztosít.